Fælles forslag til RÅDETS FORORDNING om ændring af Rådets forordning (EF) nr. 765/2006 om restriktive foranstaltninger over for Belarus /* KOM/2012/032 endelig - 2012/0016 (NLE) */





BEGRUNDELSE (1) Ved Rådets forordning (EF) nr. 765/2006 af 18. maj 2006 indefryses aktiver tilhørende præsident Lukasjenko og visse embedsmænd i Belarus. (2) Ved Rådets afgørelse 2012/ … /FUSP af … januar 2012 besluttede Rådet, at restriktionerne om indefrysning af pengemidler og økonomiske ressourcer bør anvendes (i) på personer, der er ansvarlige for alvorlige brud på menneskerettighederne eller undertrykkelse af civilsamfundet og den demokratiske opposition, herunder især personer i ledende stillinger, samt (ii) på personer og enheder, der drager fordel af eller støtter Lukasjenkoregimet, herunder især personer og enheder, der yder finansiel eller materiel støtte til regimet. (3) Da denne foranstaltning falder ind under anvendelsesområdet for traktaten om Den Europæiske Unions funktionsmåde, er lovgivning på EU-plan nødvendig for at kunne gennemføre den således, at de økonomiske aktører i alle medlemsstater anvender den på samme måde. (4) Unionens højtstående repræsentant for udenrigsanliggender og sikkerhedspolitik og Europa-Kommissionen foreslår at ændre Rådets forordning (EF) nr. 765/2006 i overensstemmelse hermed. 2012/0016 (NLE) Fælles forslag til RÅDETS FORORDNING om ændring af Rådets forordning (EF) nr. 765/2006 om restriktive foranstaltninger over for Belarus RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 215, under henvisning til Rådets afgørelse 2012/…/FUSP af ... januar 2012[1] om ændring af afgørelse 2010/639/FUSP om restriktive foranstaltninger over for Belarus, under henvisning til fælles forslag fra Unionens højtstående repræsentant for udenrigsanliggender og sikkerhedspolitik og Europa-Kommissionen, og ud fra følgende betragtninger: (1) Ved Rådets forordning (EF) nr. 765/2006 af 18. maj 2006[2] indefryses aktiver tilhørende præsident Lukashenko og visse embedsmænd i Belarus. (2) Ved Rådets afgørelse 2012/ … /FUSP af … januar 2012 besluttede Rådet, at restriktionerne om indefrysning af pengemidler og økonomiske ressourcer bør anvendes (i) på personer, der er ansvarlige for alvorlige brud på menneskerettighederne eller undertrykkelse af civilsamfundet og den demokratiske opposition, herunder især personer i ledende stillinger, samt (ii) på personer og enheder, der drager fordel af eller støtter Lukasjenkoregimet, herunder især personer og enheder, der yder finansiel eller materiel støtte til regimet. (3) Da denne foranstaltning falder ind under anvendelsesområdet for traktaten om Den Europæiske Unions funktionsmåde, er lovgivning på EU-plan nødvendig for at kunne gennemføre den således, at de økonomiske aktører i alle medlemsstater anvender den på samme måde. (4) Forordning (EF) nr. 765/2006 bør derfor ændres i overensstemmelse hermed — VEDTAGET DENNE FORORDNING: Artikel 1 I forordning (EF) nr. 765/2006 foretages følgende ændringer: Artikel 2 affattes således: "Artikel 2 1. Alle pengemidler og økonomiske ressourcer, som tilhører eller ejes, besiddes eller kontrolleres af de fysiske eller juridiske personer, enheder eller organer, der er opført på listerne i bilag I, IA og IB, indefryses. 2. Ingen pengemidler eller økonomiske ressourcer må hverken direkte eller indirekte stilles til rådighed for eller være til fordel for de fysiske eller juridiske personer, enheder eller organer, der er opført på listerne i bilag I, IA eller IB. 3. Bevidst og forsætlig deltagelse i aktiviteter, der direkte eller indirekte har til formål eller virkning at omgå de i stk. 1 og 2 omhandlede foranstaltninger, er forbudt. 4. Bilag 1 omfatter de fysiske og juridiske personer, enheder og organer, der i henhold til artikel 2, stk.1, litra a), i Rådets afgørelse 2010/639/FUSP, er blevet udpeget af Rådet som ansvarlige for overtrædelserne af de internationale valgstandarder ved præsidentvalget i Belarus den 19. marts 2006 og overgrebene mod civilsamfundet og den demokratiske opposition eller som værende knyttet til disse ansvarlige. 5. Bilag 1A omfatter de fysiske og juridiske personer, enheder og organer, der i henhold til artikel 2, stk.1, litra b), i Rådets afgørelse 2010/639/FUSP, er blevet udpeget af Rådet som ansvarlige for overtrædelserne af de internationale valgstandarder ved præsidentvalget i Belarus den 19. december 2010 og overgrebene mod civilsamfundet og den demokratiske opposition eller som værende knyttet til disse ansvarlige. 6. Bilag 1B omfatter de fysiske og juridiske personer, enheder og organer, der i henhold til Rådets afgørelse 2010/639/FUSP, artikel 2, stk.1, litra c), og d), er blevet udpeget af Rådet som ansvarlige for enten (i) alvorlige brud på menneskerettighederne eller undertrykkelse af civilsamfundet og den demokratiske opposition i Belarus, eller (ii) personer eller enheder, der drager fordel af eller støtter Lukasjenkoregimet." Artikel 2 Bilaget til denne forordning tilføjes som bilag IB til forordning (EF) nr. 765/2006. Artikel 3 Denne forordning træder i kraft dagen efter offentliggørelsen i Den Europæiske Unions Tidende. Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den På Rådets vegne Formand "BILAG IB Der er ingen punkter i dette bilag" [1] EUT L …af ...1.2012, s. … . [2] EUT L 134 af 20.5.2006, s. 1.